Kyk ’n mens na foto’s van Cézanne in die sosiale media, is dit inderdaad ’n totaal ander mens as die een wat destyds in skrapse klere gepronk het. Deesdae het sy ’n vroulike, gemaklike voorkoms. ’n Familievriend wat haar goed ken, sê: “Nou dra Cézanne net wat sy wil.”
Cézanne is deesdae lief vir die natuur en om te jag. Dié liefde het sy by Isao geleer. Hy het haar hart gesteel het nadat hulle mekaar in 2015 deur gemeenskaplike vriende ontmoet het. Wanneer dié twee gaan afhaak, is nog ’n geheim.
In Junie vanjaar het haar pa, Johan Visser, ’n foto van haar op Facebook geplaas en geskryf: “Geluk, Cézanne, met jou aanstelling as bestuurder. Mag jy geseën word; jy verdien dit. As daar nou iemand is wat hierdie maatskappy tot die beste in die land kan bring, is dit jy. Verskeie het probeer, maar kon die pyp nie rook nie. Jou pa is trots op jou.”
Toe Cézanne en Isao met ’n verhouding begin, het Isao haar dadelik in sy binnekring betrek, vertel ’n kennis. Voor hy Cézanne aan sy familie voorgestel het, het hy vlugtig vir hulle vertel sy nuwe vriendin het ’n slegte verlede, “maar sy is nie meer dieselfde mens nie”.
“Hulle het ’n kort bespreking gehad, maar nie in te veel besonderhede ingegaan nie,” vertel die kennis. Cézanne praat ook glad nie oor Prinsloo nie.
“Sy’s geseën om ’n man soos hy te hê. Hy het haar aanvaar net soos sy is en het haar lief ten spyte van haar geskiedenis. Hy is vol begrip en geduld,” vertel die kennis.
’n Kennis na aan die familie vertel: “Hy is die soort mens wat enigiets vir jou sal doen. Hy het ’n passie vir die lewe.”
Cézanne gaan dikwels saam met Isao wanneer hy oorsese kliënte op jagtogte neem. Hulle geniet dit om die land vol te reis en sy het hom verlede November op sy verjaardag met ’n wegbreek in Kaapstad bederf.
“Isao is ’n toegewyde pa en gesinsmens. Hy is gek oor sy kinders en sal enigiets vir sy gesin doen,” sê ’n kennis.
“Hy is die storieverteller in die familie. Hy vertel altyd stories oor sy jagtogte, en dis lekker om na hom te luister.”
Al bou Cézanne aan ’n nuwe toekoms, spook die gebeure van die verlede waarskynlik steeds by haar, meen haar voormalige stiefpa, die seksuoloog prof. Johann Lemmer.
Waar Cézanne in haar Barbie-dae graag vir foto’s poseer het, is sy nou uiters skugter en beskermend oor haar privaatheid.
“Sy het so twee jaar gelede ’n Facebook-profiel geskep, maar dit was ’n nagmerrie. Die helfte van die mense het haar oor haar verlede aangeval en sleggesê, terwyl die ander helfte by haar probeer aanlê het.